Sukralosa

Sukralosa konposatu organikoa da C12H19Cl3O8 formula duena, disakarido sintetikoen klasekoa. Bere osagaiak 4-kloro-4-desoxigalaktosa eta 1,6-dikloro-1,6-didesoxifruktosa dira. Solido kristalino zuria da. Disolbagarria da uretan, etanoletan eta metanoletan.

 Sintesia 
Sukralosa sakarosaren klorazio selektiboaren bidez sintetizatzen da, hiru hidroxilo talde espezifiko kloro-atomoekin ordezkatzen dituen urrats anitzeko erreakziobide bati jarraituz. Klorazio hori alkohol primarioetako bat ester gisa (azetatoa edo bentzoatoa) selektiboki babestuz lortzen da; ondoren, klorazioa lortzen da agente kloratzaile bat baino gehiagorekin, geratzen diren bi alkohol primarioak eta  alkohol sekundarioetako bat ordezteko, eta, ondoren, esterraren hidrolisi bidez disakaridoa lortzen da.

 Erabilera 
Sukralosa elikagaigintzan edulkoratzaile gisa azukrea ordezkatzeko baliatzen da. Sukrosa baino 600 bider gozoagoa da, ez du nutrizio-baliorik, ez du kaloriarik eransten, txantxarrak ez ditu sortzen eta digestio-aparatuan zehar metabolizatua izan gabe pasatzen da. Halaber, diabetikoek hartzeko modukoa da.

Europar Batasunean E955 kodea du.

 Ingurugiro-eragina 
Giza gorputzak sukralosa metabolizatzen ez duenez, aldatu gabe gernuaren bidez estolderietara ailegatzen da eta hortik hondakin-urak tratatzeko plantetara.. Ohiko araztegiek eta hondakin-urak tratatzeko prozesuek ez dute ezabatzen eta, ondorioz, ingurugirora bere horretan isurtzen da. Ingurugiroan oso poliki degradatzen denez, bertan metatzea eta arazoak sortzeak kezka piztu du.

 Erreferentziak